Benny Engelbrecht (S), 2009-04-14:
Baggrunden for det fremsatte lovforslag er i udgangspunktet meget tiltalende, for gennem flere år har vi oplevet mange udfordringer med import af kosttilskud fra udlandet, særlig i forbindelse med produkter købt via internettet.
Derfor har Fødevarestyrelsen lanceret en udmærket portal med nøgtern information om kosttilskud og deres betydning.
Bl.a. slås det klart fast, at kosttilskud netop er et supplement og kun et supplement til en sund og varieret kost, samt at kosttilskud hverken kan forebygge eller helbrede sygdomme.
Naturligvis er der ikke behov for at ændre på loven om fødevarer blot for at lave en sådan hjemmeside - den findes også allerede - men da ministeren ønsker at supplere den officielle hjemmeside med en offentliggørelse af listen over anmeldte kosttilskud, er der brug for en lovændring.
Det er derfor, vi står her i dag.
Her må min ros af regeringen ophøre, for Socialdemokraterne kan under ingen omstændigheder støtte, at denne liste offentliggøres i dens nuværende form.
Problemet er, at ministeren vil give hjemmel til, at alle de produkter, som danske importører og producenter har anmeldt, offentliggøres på en officiel hjemmeside uden hensyntagen til den meget begrænsede kontrol, der er med disse produkter.
Som det fremgår af den henvendelse, Fødevareudvalget har modtaget fra Danmarks Apotekerforening, kan listen indeholde kosttilskud, som ikke er i overensstemmelse med lovgivningen med hensyn til indhold og mærkning, men det kan forbrugerne ikke se af listen.
På den baggrund konkluderer Apotekerforeningen, at forbrugerne bliver mere vildledt end vejledt af listen.
Denne konklusion er Socialdemokraterne enige i.
Fødevareministeren har da også i et svar til mig slået fast, at hvis en virksomhed, der sælger kosttilskud, giver forbrugerne det indtryk, at et kosttilskud er godkendt af myndighederne, fordi det er anmeldt, ville det være at sidestille med vildledende markedsføring.
Den første sag er fra i år og omhandler produktet Fortodol.
Produktet blev tilbagekaldt, da man mistænker det for at være årsag til dødsfald i Sverige og Norge på grund af leversvigt.
Det andet eksempel er fra sidste år.
Produktet GraviFrisk var et ingefærtilskud til gravide, der skulle modvirke kvalme.
Også GraviFrisk var anmeldt og befandt sig på den liste, ministeren nu vil offentliggøre under Fødevarestyrelsens bomærke.
Der er naturligvis ingen, der kan forhindre branchen i selv at offentliggøre en liste over samtlige produkter, men når Fødevarestyrelsens logo sættes på en sådan portal, giver det en helt anden opfattelse hos forbrugeren.
Forbrugerrådet har tidligere gjort ministeren opmærksom på en gennemgang af kontrolrapporter, der viser, at anmeldte kosttilskud kan indeholde ingredienser, som ikke har den nødvendige Novel Food-godkendelse.
Ligeledes kan det ses, at der er en række problemer med ulovlige anprisninger.
Alt i alt mener Socialdemokraterne, at det er så alvorlige problemstillinger, at hensynet til borgernes sundhed må gå forud for erhvervets interesse i at afsætte deres produkter.
Samtidig ser vi ingen grund til at forcere en løsning.
For øjeblikket arbejdes der i EU på at godkende sundhedsanprisninger til kosttilskud, og når det arbejde er afsluttet, vil det give langt bedre information til forbrugerne.
Endnu er kun få sundhedsanprisninger blevet godkendt, men det forventes, at der i de kommende år vil blive godkendt en lang række specifikke anprisninger.
Socialdemokraterne vil derfor klart anbefale, at man afventer Den Europæiske Fødevaresikkerhedsautoritets, EFSA's, arbejde og i stedet anvender de informationer, man får derfra, på den nuværende udmærkede portal om kosttilskud.
Der er ikke noget kosttilskud, der erstatter en sund og varieret kost.
Samtidig er der glimrende mulighed for at sælge og markedsføre naturlægemidler, altså produkter, der i modsætning til kosttilskud har en dokumenteret gavnlig effekt.
I det kommende udvalgsarbejde vil Socialdemokraterne derfor holde fast i hensynet til folkesundheden, men kan allerede nu bebude, at hvis forslaget ikke ændres radikalt med hensyn til forbrugernes sikkerhed, kan vi ikke støtte det.